 Na WINNIE ATIENO SERIKALI ya kaunti ya Mombasa ikiongozwa na waziri wa uchukuzi Bw Dan Manyala, imeeleza kuwa shughuli za kuopoa miili ya watu watatu waliosombwa na maji wakiendelea shughuli ya kusafisha mfumo wa maji taka katika mzunguko wa Makupa bado unaendelea. “Vibarua hao watatu walikuwa wakiondoa uchafu kwenye mabomba ya kupitisha maji taka ila kuna maji yaliyokuja ghafla kwa sababu ya mvua nyingi zinazoshuhudiwa,” akasema Bw Manyala. Licha ya hayo, Bw Manyala alieleza kuwa miili hiyo ingetolewa kabla ya siku kukamilika. “Ni shughuli hatari, na hatutaki kuhatarisha maisha ya watu wengine kwa kuwatuma kule chini ambako hakuna hewa ya kutosha. Maji pia yanatokea pande zote,”akasema bw Manyala. Bw Salim Mwanyiro mwenye umri wa miaka 34, alinusurika kifo baada ya mjomba wake na wafanyakazi wenzake wawili kuaga dunia kazini. Wenzake hao, walizama wakati ambapo walikuwa wakizibua mfumo wa kupitisha maji taka katika mzunguko wa Makupa katika Kaunti ya Mombasa, Ijumaa jioni. “Niliponea kifo, na sasa nimejawa na hofu,” akasema huku akilia. Yeye ni miongoni mwa watu saba, ambao walizama katika eneo hilo, ila aliokolewa akiwa hai. “Nafanya kazi hii kwa kuwa ndicho kitega uchumi changu. Jumatano tuliingia humo ndani tukafanya kazi na tukatoka tukiwa hai. Leo tuliingia tukakwama, ila wanne wakaokolewa,”akaongezea. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  